食晚菘新筍
作者：陳造
朝代：宋

paragraphs: 化兒出奇安此腹，不稱智囊不盛肉。
饑雷收聲纔脫粟，薦以藻芹仍杞菊。
園丁可是監河侯，供我朝昏三畝綠。
即今春菘晚不衰，况復桂筍森可束。
含烟带露不相下，拄腹撐腸未云足。
食單一日得一雋，回首常嗜真輿僕。
殿春日月官上速，日擷芝莖剝纖玉。
風排雨浥猶須卜，卧作枯荄起成竹。